*Tämä artikkeli käsittelee puistoa Turussa. Samannimistä puistoa Kuopiossa käsittelee artikkeli Brahenpuisto.*
Kuva Brahenpuistosta vuodelta 1900. Kuvassa näkyy puistossa sijaitseva Pietari Brahen patsas, joka pystytettiin vuonna 1888.
**Brahenpuisto** (ruots. *Braheskvären*) sijaitsee Turussa tuomiokirkon ja Porthaninpuiston välissä. Puisto on nimetty Pietari Brahen mukaan. Brahenpuiston pinta-ala on 7 200 neliömetriä.

Historiaa
---------

Tuomiokirkkoympäristön puistoistutukset aloitettiin kuusi vuotta Turun palon jälkeen, vuonna 1833. Tuolloin alueelle toteutettiin kolme pientä puistikkoa, *skvääriä*: Brahenpuisto, Porthaninpuisto ja Tuomiokirkonpuisto. Brahenpuistoa laajennettiin ja uudistettiin vuosina 1886–1888 ennen Pietari Brahen patsaan pystyttämistä.

Vuonna 1888 kuvanveistäjä Walter Runebergin tekemä patsas pystytettiin laajan hiekkakentän keskelle. Patsaan sijaitseminen hiekkakentällä herätti arvostelua ja vuonna 1899 tehdyn suunnitelman mukaisesti patsaan ympäristö nurmetettiin ja koristettiin kukkaistutuksilla.

Nykyaikaa
---------

Brahenpuisto. Etualalla oleva Tuomiokirkontori on rauhoitettu autoliikenteeltä.
Turun tuomiokirkko Barahenpuistosta kuvattuna. Etualalla Pietari Brahen patsas.
Puiston 1800-luvulta peräisin olevia puulajeja olivat jalavat, lehmukset ja korkkipuut. Vuosikymmenten kuluessa puustoa on uudistettu. 2010-luvun lopulla Brahenpuistoa alettiin kunnostaa pyrkimyksenä saavuttaa puiston alkuperäinen ilme. Vanhoja puita jouduttiin huonokuntoisina kaatamaan. Brahenpuiston jalaviin oli iskenyt sienitauti, jalavanpakuri, joka verotti myös uusia myöhemmin istutettuja jalavia. Osa 1900-luvulla istutetuista täydennyspuista oli arkkitehtoonisesti väärässä paikassa ja poistettiin. Poistettujen puiden tilalle istutetaan jalavia, vaahteroita ja yksi kaukaasiansiipipähkinä.

1830-luvulla perustettu puisto oli nykyistä paljon pienempi, muun muassa Brahen patsaan ympäristö on uudempaa aluetta. Alkuperäisen puiston muoto tuodaan esille puuistutuksin, vaikka hahmottuva puiston kaari jääkin nykyisen puiston sisään.

Puiston läpi kulkeva hiekkapintainen väylä on aikaisemmin ollut myös pyöräilijöiden käytössä. Pyöräily puiston läpi ei enää ole sallittu, vaan puiston leveä keskikäytävä on varattu jalankulkuun ja puistossa oleskeluun.

Pietari Brahen patsaan ympärille on palautettu alkuperäisen asun mukaiset kukkaistutukset. Brahenpuisto kuuluu hoitoluokitukseltaan kaupungin edustuspuistoihin.

Lähteet
-------

1. 1 2 3  Leino, Juha: Brahenpuisto  28.12.2011. Turun kaupunki. Viitattu 19.7.2013. [vanhentunut linkki]
2. ↑  Pietari Brahe  11.7.2013. Turun kaupunki.  Arkistoitu 17.6.2011. Viitattu 19.7.2013.
3. ↑  Korja-Kaskimäki, Leena: Brahenpuiston kuusi jalavaa poikki ja pinoon.  *Turun Sanomat*, 9.2.2008.  TS-Yhtymä. Artikkelin verkkoversio. Viitattu 19.7.2013.
4. ↑  Nieminen, Rami: Brahenpuisto palaa alkuperäiseen asuunsa.  *Turun Sanomat*, 21.4.2008.  TS-Yhtymä. Artikkelin verkkoversio. Viitattu 19.7.2013.
5. ↑  Tapana, Erja: Pyöräily kiellettiin Turun Brahenpuistossa.  *Turun Sanomat*, 22.5.2004.  TS-Yhtymä. Artikkelin verkkoversio. Viitattu 19.7.2013.
6. ↑  Kesä-Turun puistot kukoistavat komeina.  *Turun Sanomat*, 11.8.2012.  TS-Yhtymä. Artikkelin verkkoversio. Viitattu 19.7.2013. [vanhentunut linkki]